Susie Jessen (DD), 2024-02-01:
Tak for ordet, og tak for, at jeg som vikar også kan få lov til at deltage i den her udlændingedebat i dag.
Det er jo ikke normalt mit ordførerskab, men det er et område, der også ligger mit hjerte rigtig nært, så det er rigtig fint at få lov til det.
Jeg kunne godt tænke mig at starte et andet sted.
For noget tid tilbage behandlede vi i Folketingssalen et lovforslag fra regeringen, der hed L 62, og hvor der var blevet puljet op imod 30 forskellige lovændringer i ét forslag på landdistriktsområdet.
I Danmarksdemokraterne mener vi måske egentlig, at det er lidt af en uskik.
Jeg ved godt, at der kan være grunde til det, men det er stadig en uskik, at man puljer lovforslag på den her måde, hvor der måske ikke er helt fuld klarhed over, hvad man stemmer om.
Vi stemmer jo for nogle, og vi stemmer imod andre.
Men lige på det her område synes jeg også, at der er blevet puljet en masse ting sammen, som jo alle sammen har tråde til islamiseringen, men som jeg egentlig måske synes bør blive behandlet hver for sig, bl.a. fordi der i hvert enkelt forslag, der bliver behandlet her, kan være en diskussion om, om der skal tales om en kulturændring, om det handler om noget regulering herindefra, eller om det er noget, som det kommunale selvstyre egentlig skal stå for.
Så der er sådan lidt af en afvejning i hvert enkelt af de her små forslag, der ligger inden for det her store beslutningsforslag, og som egentlig burde blive behandlet hver for sig.
Når det så er sagt, mener vi jo selvfølgelig også i Danmarksdemokraterne, at det er vigtigt at insistere på at stå fast på de her grundlæggende værdier, som vi har i Danmark.
Det skal vi, og det skal vi også forvente af andre, der kommer hertil.
Vi i Danmarksdemokraterne har især et stort fokus på social kontrol af kvinder og piger med muslimsk baggrund, og hvordan vi kan komme til at frigøre de her kvinder fra islamismens lænker.
Jeg tror personligt som ligestillingsordfører, at det er en af de bedste veje, vi kan gå for at sikre, at islamismen ikke får endnu mere indtog i Danmark og i hele verden i øvrigt.
Det ser vi også i Iran, hvor det går gennem kvinderne.
For det er kvinderne, som ligesom kan bryde den her voldsomme sociale kontrol og sige nej til alle de omgivelser, som presser en.
Så vi har et stort arbejde at gøre der.
Jeg tror, at beskæftigelse er vejen til en god integration.
Så der er rigtig mange forskellige ting, man kan gøre.
Problemerne er jo store, og heldigvis har Dansk Folkeparti mange gode forslag til at få bugt med problemerne.
Tak for det.
Men når DF selv nævner i det her forslag, at det handler om en ikkeudtømmende liste, synes jeg, at det er svært at vide, hvad det er, vi helt konkret stemmer for og imod med det her beslutningsforslag.
Jeg synes, at der skal være gennemsigtighed i lovgivningen.
Og vi vil gerne kigge på hvert enkelt forslag, som Dansk Folkeparti kommer med, og det gør vi jo også.
Noget siger vi ja til, og andet siger vi nej til.
Men vi mener, at vi skal være fuldt ud klar over, hvad vi stemmer for og imod.
Derfor kan vi desværre ikke stemme for det her beslutningsforslag.
Jeg skulle hilse fra Konservative og sige, at de heller ikke kan stemme for.
Tak for ordet.